Weather Updates: दिल्ली एनसीआर में मौसम हुआ खुशनुमा, आज दिन भर झमाझम बारिश की संभावना, जानें अपने राज्य का मौसम  
दिल्ली एनसीआर में बारिश की संभावना
मौसम विभाग ने जताया अनुमान
जानें अपने राज्य के मौसम का हाल
दिल्ली एनसीआर में पारा गिरने से सुबह का मौसम बेहद सुहावना हो गया है. यहां कई इलाकों में मंगलवार रात बारिश के साथ हवाएं भी चलीं हुई, जिससे लोगों को गर्मी और उमस से राहत मिली. मौसम विभाग के मुताबिक, दिल्ली एनसीआर में आज भी बारिश के आसार हैं. मौसम विभाग का कहना है कि न्यूनतम तापमान मौसम के सामान्य औसत से तीन डिग्री कम 23 डिग्री सेल्सियस दर्ज किया गया. सफदरजंग वेधशाला के अनुसार, दिल्ली में पिछले 24 घंटे में 29.2 मिलीमीटर बारिश हुई है. विभाग के एक अधिकारी ने कहा, दिल्ली एनसीआर में आज दिन भर बादल छाए रहेंगे. इतना ही नहीं गुरुवार को भी यहां बारिश की संभावना है. कुल मिलाकर दिल्ली एनसीआर के लोगों को उमस से राहत मिल गई है. दिल्ली में मॉनसून ने पांच जुलाई को ही दस्तक दे दी थी लेकिन उसके बाद इसकी बेरुखी बनी हुई थी, लेकिन लगता है कि अब यह बेरुखी समाप्त हो गई है. 

Delhi: National capital receive heavy rainfall this morning, visuals from the area around India Gate. pic.twitter.com/OQMuSnurRS

मौसम विभाग द्वारा केरल में 18 जुलाई से अगले कुछ दिनों तक बेहद भारी वर्षा की संभावना जताने के बाद इडुकी और मलप्पुरम समेत राज्य के छह जिलों के लिए रेड अलर्ट जारी किया गया है. इडुक्की, मलप्पुरम, वायनाड, कन्नूर, एर्नाकुलम और त्रिशूर जिलों में 18-20 जुलाई के दौरान बेहद भारी वर्षा होने की संभावना है. भारतीय मौसम विभाग (आईएमडी) के एक बुलेटिन के अनुसार 24 घंटे में 204 मिलीमीटर से अधिक वर्षा होने का अनुमान है. केरल राज्य आपदा प्रबंधन प्राधिकरण के सूत्रों ने कहा कि दक्षिण पश्चिम मानसून का दूसरा दौर बुधवार को शुरू हो रहा है तथा बंगाल की खाड़ी में निम्न दबाव का क्षेत्र बनने की संभावना है.